Document ID: /fineweb-2-swissfilter-quality_10-filterrobots/filtered/02818.jsonl.gz/9

Organizator promocije je Udruženje za afirmaciju i ravnopravnost Posterus, a o knjizi će govoriti Kristina Ljevak, Goran Samardžić, Đorđe Krajišnik, te sama autorica Barbara Matejčić.
Knjiga donosi propitivanja o raznim temama - Što zapravo znamo o drugima? Što znači živjeti s psihičkom bolesti, koje sve prepreke mora nadići romsko dijete da bi se školovalo, što prolazi kroz glavu osobi kojoj je čitavo tijelo nepomično, kako preživljavaju obitelji s teškom stigmom nepoželjne nacionalnosti, kako izgleda običan dan u životu slijepe osobe? I što ih međusobno povezuje?
Nagrađivana novinarka Barbara Matejčić u zbirci narativno-novinarskih priča uranja u ljudske strahove, poniženja, nepravde, gubitke, ali i ponos i nesalomljivost te nam pruža priliku da nam životi drugih budu malo manje nepoznanice.
A samo je jedan način da autorica zgrabi čitatelja i odvuče ga iz zone komfora duboko u živote ljudi koji nisu odabrali okolnosti koje su ih obilježile: taj se način zove narativno novinarstvo - vrsta novinarstva koje posuđuje sredstva izraza od književnosti, ali ne prelazi granicu fikcije.
Iako su protagonisti naizgled sasvim različiti - i po tome kako i gdje žive, i po tome šta ih je snašlo i kako se s tim nose - ono što ih međusobno spaja jesu predrasude, osuđivanja, nepravde, društvene i institucionalne barijere u koje se zabijaju. N. S.
Oslobođenje,
18.01.2017